**PlayStation 2** (jap. プレイステーション2, virallinen lyhenne **PS2**) on Sonyn valmistama kuudennen sukupolven pelikonsoli. Konsolin edeltäjä on PlayStation ja seuraaja PlayStation 3. PlayStation 2:n kehittäminen julkistettiin huhtikuussa 1999, ja se julkaistiin ensin Japanissa 4. maaliskuuta 2000. Sen pääkilpailijat olivat Segan Dreamcast, Microsoftin Xbox ja Nintendon GameCube.

PS2 on maailman myydyin pelikonsoli: vuoden 2010 marraskuuhun mennessä sitä oli myyty yli 147 miljoonaa kappaletta. Vuoteen 2011 mennessä Sony oli myynyt konsolia 150 miljoonaa kappaletta ja lopulliseksi määräksi on arvioitu 159 miljoonaa kappaletta.

Alun perin konsolin eliniän piti olla kymmenen vuotta, mutta Sony ilmoitti myöhemmin sen kestävän niin kauan kuin kehittäjät tekevät sille uusia pelejä ja sekä konsoli että sen pelit myyvät. PlayStation 2:n valmistus lopetettiin 4. tammikuuta 2013.

Historia
--------

Sony julkisti suunnitelmansa tuolloin vielä nimeämättömästä seuraavan sukupolven PlayStation-konsolista maaliskuussa 1999. Saman vuoden E3-messuilla konsolista paljastettiin vielä joitain yksityiskohtia, mutta esillä ollut yksikkö ei ollut vielä toimiva laite. Julkistamisen ja julkaisun väliset kuukaudet olivat epävarmaa aikaa, sillä Sonyn järjestämässä "PlayStation Festival 2000" -tapahtumassa esiteltyjen pelien varhaiset ennakkonäytökset eivät saaneet erityisen hyvää vastaanottoa. Lisäksi pelikehittäjien sisäpiiriläisten mukaan pelien kehittäminen konsolille oli vaikeaa. Vuoden 2000 E3-messuilla esiteltiin joitain PlayStation 2 -pelejä, joista huomattavimpia olivat *Onimusha: Warlords* ja *Metal Gear Solid 2:n* esittelyvideo. Sony myös paljasti konsolin Yhdysvaltojen julkaisupäivän olevan 26. lokakuuta 2000.

### Julkaisu

Kun PlayStation 2 julkaistiin Japanissa 4. maaliskuuta 2000, kauppoihin toimitetut yksiköt myytiin loppuun jo ennen virallisen myyntiajan alkamista. Seuraavana päivänä Sonyn 980 000 konsolin varasto myytiin loppuun. Maaliskuun loppuun mennessä konsoleita oli myyty 1,4 miljoonaa kappaletta; myyntiä rajoittivat valmistusviiveet. Syy PlayStation 2:n suosioon julkaisuvaiheessa oli sen DVD-elokuvien toisto-ominaisuus: konsolille ei ollut saatavilla hyviä pelejä moneen kuukauteen julkaisun jälkeen, mutta DVD-ominaisuus teki siitä markkinoiden halvimman DVD-soittimen.

PlayStation 2 julkaistiin Yhdysvalloissa 26. lokakuuta 2000, mutta valmistusviiveiden vuoksi konsoleita saatiin toimitettua vain 500 000 kappaletta. Konsoleita toimitettiin 100 000 lisää viikoittain, mutta laite oli käytännössä loppuunmyyty maaliskuuhun 2001 saakka. Suuren kysynnän vuoksi PlayStation 2 -konsoleita myytiin huomattavilla summilla verkkohuutokaupoissa: yhdysvaltalaisessa eBay-verkkohuutokaupassa konsoleita ostettiin yli tuhannen dollarin kappalehintaan. Toisin kuin Japanissa, pelivalikoima oli julkaisuvaiheessa laaja.

Euroopassa PlayStation 2 julkaistiin 24. marraskuuta. Suurin osa 200 000 konsolista myytiin loppuun ennakkotilauksilla.

### Verkkoadapteri

Sony ei konsolin ensimmäisinä vuosina juuri panostanut verkkopelaamiseen, mutta tämä muuttui kilpailija Microsoftin Xbox Liven julkaisun myötä. Sony julkaisi PlayStation Network Adapterin vuoden 2002 lopussa kilpaillakseen Microsoftin kanssa. Vaikka sekä Sony että Nintendo lähtivät verkkopelikilpailuun myöhään ja käyttivät hajautettua mallia, jossa pelipalvelinten ylläpito oli kehittäjien vastuulla, Sonyn yritys teki verkkopelaamisesta yhden PlayStation 2:n myyntivalteista.

### Slim-malli

Syyskuussa 2004, hieman ennen *Grand Theft Auto: San Andreasin* julkaisua, Sony julkisti uuden, ohuemman PlayStation 2 -mallin. Valmisteluna uusien mallien (SCPH-70000–90000) julkaisua varten Sony lopetti vanhempien mallien (SCPH-30000–50000) valmistamisen antaakseen jakeluyritysten tyhjentää varastonsa niistä. Uuden mallin valmistus kuitenkin myöhästyi Sonyn aliarvioitua kysynnän, mikä johti konsolin huonoon saatavuuteen vanhempien mallien loputtua. Ongelma kasvoi venäläisen öljytankkerin juututtua Suezin kanavaan, mikä esti PlayStation 2 -konsoleita kuljettavaa laivaa pääsemästä Isoon-Britanniaan. Tämän vuoksi yhden marraskuun viikon aikana Isossa-Britanniassa myytiin 6 000 konsolia, kun sitä edellisellä viikolla niitä oli myyty 70 000 kappaletta. Pohjois-Amerikassa yli 1 700 kaupassa oli pulaa PS2-konsoleista päivää ennen joulua.

Tekniikka
---------

PlayStation 2:n DVD-ROM-levy
PlayStation 2 -pelejä levitetään CD-ROM- ja DVD-ROM-levyillä. Laite pystyy toistamaan CD-äänilevyjä ja DVD-elokuvia.

Pelitilanteen tallentamiseen käytettiin muistikorttia, mutta konsolille oli saatavilla valinnainen kiintolevy.

PlayStation 2 -muistikortti.
PlayStation 2 -muistikortit ovat kooltaan kahdeksan, 16, 32, 64 ja 128 megatavua. Sony käyttää muistikorteissaan MagicGate-salausta. Tämä vaatimus esti muistikorttien valmistamisen niiltä kolmansilta osapuolilta, jotka eivät olleet ostaneet lisenssiä MagicGate-salausta varten. Salaamattomille muistikorteille voi tallentaa PlayStation-tallennuksia, mutta PlayStation-pelit eivät voi kirjoittaa eivätkä tallentaa tällaisille muistikorteille – tämäntyyppisiä kortteja voi käyttää vain varmuuskopiointia varten. On olemassa useita muiden kuin Sonyn valmistamia muistikortteja, joissa on enemmän tallennustilaa kuin kahdeksan megatavua. Niiden käyttöä ei kuitenkaan tueta virallisesti, eikä yhteensopivuudesta ole takuuta.

Konsolissa on myös USB- ja IEEE 1394 (i.Link) -portit. Yhteensopivuus USB- ja IEEE 1394 -laitteiden kanssa riippuu laitetta tukevasta ohjelmistosta. PS2:n BIOS ei esimerkiksi pysty lataamaan ISO-levykuvaa USB-tikulta tai käyttämään USB-tulostinta, koska näitä toimintoja ei ole sisällytetty käyttöjärjestelmään. *Gran Turismo 4* taas on ohjelmoitu tallentamaan kuvakaappauksia USB-tallennuslaitteelle ja tulostamaan kuvia tietyillä USB-tulostinmalleilla. 

Kaikkien PlayStation 2 -konsolien ohjelmisto sisältää yhden kolmesta aluekoodista: Japani, Pohjois- ja Etelä-Amerikka tai Eurooppa. Levyt poikkeavat myös hivenen CD-ROM- ja DVD-ROM-standardeista, jotta kuluttajien olisi vaikeampaa luoda kopioita levyistä tai omaa ohjelmistoa järjestelmälle.

PlayStation 2:sta ilmestyi vuonna 2004 uusi Slim-versio (mallinumero SCPH-70000), joka on 75 prosenttia alkuperäistä pienempi ja esitteli teknisesti suurimpana erona vanhempaan versioonsa verrattuna sisäänrakennetun verkkoadapterin ("PStwo"). 

### Laajennettavuus

PS2 Eye Toy kamera
Konsolin takaosan laajennuspaikkaan ("Expansion Bay") voi asentaa kiintolevyn, jota vaadittiin joidenkin pelien, kuten *Final Fantasy XI:n*, pelaamiseen. Kiintolevyn pystyi asentamaan vain tiettyihin malleihin (SCPH-30000- ja SCPH-50000-mallit). Ensimmäinen kiintolevylaajennuksen vaativa peli oli Artdinkin julkaisema versio *A-Train-*junasimulaattorista PlayStation 2 -konsolille.

### Ohjain

PlayStation 2:n DualShock 2 -ohjain on pohjimmiltaan edeltävän PlayStationin DualShockin päivitetty versio, joka sisältää analogisen paineentunnistuksen näppäimissään. Kuten edeltäjässäänkin, DualShock 2 -ohjaimessa on värinätoiminto.

### Yhteensopivuus

Konsoli on taaksepäin yhteensopiva PlayStation-pelien kanssa. PlayStation 2 toimii myös PlayStationin muistikorttien ja ohjainten kanssa, vaikkakin nämä muistikortit toimivat vain PlayStation -pelien kanssa ja ohjaimet eivät välttämättä tue kaikkia toimintoja (kuten analogisia näppäimiä) PlayStation 2 -peleissä.

Konsoliin saa myös Linux-käyttöjärjestelmän.

PlayStation 2:n suoritin – Emotion Engine

Pelit
-----

*Pääartikkeli: Luettelo PlayStation 2 -peleistä*
PlayStation 2:lla ovat saaneet alkunsa eräät suositut pelisarjat, kuten *God of War* sekä *Kingdom Hearts*. Muita kohtalaisen tunnettuja pelisarjoja olivat *Ratchet and Clank* ja *Jak and Daxter*. PlayStation 2:n varhaisia pelejä olivat esimerkiksi roolipelit *Dark Cloud* ja *Eternal Ring* sekä kolmannen persoonan räiskintä *Armored Core 2*.

Lähteet
-------

1. ↑  Ilta-Sanomat: Tiedätkö mikä on maailman suosituin pelikonsoli?
2. ↑  Tilt: Lista kaikkien aikojen myydyimmistä PS2-peleistä – Kuinka monta ikivihreää top 10 -listalta sinä omistat?
3. ↑  Gibson, Ellie: PS2: The Insiders' Story  24. marraskuuta 2010. Eurogamer.net. Viitattu 16.1.2011. (englanniksi)
4. ↑  Sirani, Jordan: Where Switch, PS5 Rank Among the Best-Selling Video Game Consoles of All Time  8.5.2023. IGN. Viitattu 12.5.2023. (englanniksi)
5. ↑  Hruschak, PJ: PS2 turns nine, Sony says system’s "life cycle will continue"  28.10.2010. Gamertell.com.  Arkistoitu 23.4.2011. Viitattu 21.1.2011. (englanniksi)
6. ↑  Linnake, Tuomas: Ohi on: PS2:n valmistus päättyi  7.1.2013. Digitoday. Viitattu 8.1.2013.
7. 1 2 3  L. Kent, Steven: PlayStation 2 Timeline (sivu 2)  18.2.2004. GameSpy. Viitattu 25.8.2011. (englanniksi)
8. 1 2  McCarthy, Dave: PlayStation - The total history (part 2)  22.11.2006. Eurogamer. Viitattu 25.8.2011. (englanniksi)
9. ↑  E3 Chronicles: The First 10 Years - 2000  13.5.2005. Armchairempire.  Arkistoitu 8.3.2012. Viitattu 25.8.2011. (englanniksi)
10. ↑  Sony’s Biggest E3 Announcements Ever  22.11.2006. PlayStationLifeStyle.net. Viitattu 25.8.2011. (englanniksi)
11. 1 2  L. Kent, Steven: PlayStation 2 Timeline (sivu 3)  18.2.2004. GameSpy.  Arkistoitu 4.6.2004. Viitattu 25.8.2011. (englanniksi)
12. ↑  Stevens, Rob: Why PS2 Succeeded, and Why PS3 Will Fail  23.8.2006. Geralive. Viitattu 25.8.2011. (englanniksi)
13. 1 2  L. Kent, Steven: PlayStation 2 Timeline (sivu 4)  18.2.2004. GameSpy.  Arkistoitu 5.11.2011. Viitattu 25.8.2011. (englanniksi)
14. ↑  Elliott, Valerie; Theodoulou, Mike; Editor, Consumer: PS2 history *The Times*.  9.12.2004. Times Online. Viitattu 21.1.2011. (englanniksi)
15. ↑  Mark Christian: Saved, But Not Forgotten *tedium.co*.  21.2.2019. Viitattu 14.1.2023. (englanniksi)
16. ↑  Kasavin, Greg: Final Fantasy XI Review *uk.gamespot.com*.  24.3.2004.  Arkistoitu 21.7.2011. Viitattu 30.4.2011. (englanniksi)
17. ↑  Artdink Announces A-Train Expansion  6.7.2001. IGN. Viitattu 24.5.2023. (englanniksi)
18. ↑  Zdyrko, Dave: Dual Shock 2 Review *IGN.com*.  27.9.2001. Viitattu 30.4.2011. (englanniksi)

Aiheesta muualla
----------------

* Kuvia tai muita tiedostoja aiheesta **PlayStation** Wikimedia Commonsissa

* PlayStation.com (Arkistoitu – Internet Archive)(Sony PlayStationin viralliset nettisivut suomeksi)

Kuudennen sukupolven pelikonsolit

* Nintendo GameCube
* PlayStation 2
* Sega Dreamcast
* V.Smile
* Xbox